Баі з ворагам узмацняліся. Фашысты насядалі на партызанскую зону з усіх бакоў, бамбілі вёскі, абстрэльвалі пазіцыі партызанаў з пушак і мінамётаў, прымянялі танкі і бронемашыны. Тры атрады, у тым ліку і пад камандаваннем Маставога, на золку 11 сакавіка 1944 года пераправіліся праз раку Арэсу і спыніліся ў вёсцы Сасноўка Акцябрскага раёна. Пра гэта хутка даведаліся фашысты. Яны кінулі вялікія сілы супраць народных мсціўцаў. Апошнім жа патрабавалася надзвычайная пільнасць, паколькі сілы ворага перавышалі ў некалькі разоў. Вартавыя, што знаходзіліся на пастах за кіламетр ад вёскі, паведамілі пра тое, што немцы ланцугом абходзяць партызанаў з усходу. Але было ўжо позна. Вёску акружылі. Байцы з крыкам “Ура!” кінуліся ў атаку, аднак фашысты кулямётамі і аўтаматным агнём палажылі атакуючых. Перакрыжаваны агонь двух кулямётаў не даваў нават падняць галавы. Тады асабістым прыкладам камандзір Маставы натхніў байцоў на прарыў варожага ланцуга – першым падняўся ў атаку.